CELEX: 62021CN0782
Language: hu
Date: 2021-12-15 00:00:00
Title: C-782/21. P. sz. ügy: A Törvényszék (kibővített harmadik tanács) T-827/17. sz., Aeris Invest kontra EKB ügyben 2021. október 6-án hozott ítélete ellen az Aeris Invest Sàrl által 2021. december 15-én benyújtott fellebbezés

2022.3.21.   
            
            
               HU
            
            
               Az Európai Unió Hivatalos Lapja
            
            
               C 128/7
            
         
      A Törvényszék (kibővített harmadik tanács) T-827/17. sz., Aeris Invest kontra EKB ügyben 2021. október 6-án hozott ítélete ellen az Aeris Invest Sàrl által 2021. december 15-én benyújtott fellebbezés
      (C-782/21. P. sz. ügy)
      (2022/C 128/10)
      Az eljárás nyelve: spanyol
      
         Felek
      
      
         Fellebbező: Aeris Invest Sàrl (képviselők: R. Vallina Hoset, E. Galán Burgos és M. Varela Suárez abogados)
      
         A többi fél az eljárásban: Európai Központi Bank, Európai Bizottság és Banco Santander, SA
      
         A fellebbező kérelmei
      
      A fellebbező azt kéri, hogy a Bíróság:
      
                  —
               
               
                  helyezze hatályon kívül a Törvényszék kibővített harmadik tanácsának a T-827/17. sz., Aeris Invest kontra EKB ügyben 2021. október 6-án hozott ítéletét (EU:T:2021:660);
               
            
                  —
               
               
                  adjon helyt az Aeris Invest első fokon előterjesztett kereseti kérelmének, és különösen semmisítse meg az Európai Központi Bank 2017. november 7-i LS/MD/17/405, LS/MD/17/419 és LS/MD/17/406 határozatát, amelyek megtagadták a hozzáférést a Banco Popular Español, SA csődjére és szanálására, valamint a Banco Popular Español, SA betéteinek egyenlegére és a számára nyújtott sürgősségi likviditási támogatásra vonatkozó több dokumentumhoz való hozzáférést; valamint
               
            
                  —
               
               
                  a Bíróság eljárási szabályzatának 184. cikkében foglaltakkal összhangban az Európai Központi Bankot kötelezze a költségek viselésére.
               
            
         Jogalapok és fontosabb érvek
      
      A megtámadott ítélet elleni fellebbezésének alátámasztása érdekében a fellebbező két jogalapot hoz fel.
      
                  —
               
               
                  Az első jogalappal a fellebbező azt állítja, hogy a megtámadott ítélet sérti az Európai Unió Alapjogi Chartájának (a továbbiakban: Charta) 47. cikkét, amennyiben: i. nem teszi lehetővé hozzáférés kérését a T-628/17. sz. ügy keretében kért dokumentumokhoz; és ii. akadályozza a fellebbezőt a hatékony jogorvoslathoz való jogának gyakorlásában, valamint növeli a felek közötti fegyveregyenlőtlenséget. A Charta 47. cikkének e korlátozása mindenesetre nem indokolható a Charta 52. cikkének (1) bekezdése alapján.
               
            
                  —
               
               
                  A második jogalappal a fellebbező azt állítja, hogy a megtámadott ítélet sérti a Charta 47. cikkével összhangban értelmezett, az EKB dokumentumaihoz való nyilvános hozzáférésről szóló, 2004. március 4-i 2004/258/EK európai központi banki határozatot (1) (a továbbiakban: 2004/258 határozat). Konkrétabban, az ítélet sérti a 2004/258 határozat 1., 2. és 6. cikkét azáltal, hogy a 2004/258 határozat célját az alapvető jogokkal ellentétes módon értelmezi.
               
            
         (1)  HL L 80., 2004. március 18., 42. o.; magyar nyelvű különkiadás 1. fejezet, 5. kötet, 51. o.